khistorydata/jeongjo-sjw-relations huggingface dataset:
정조 21년
吏曹判書李秉鼎疏曰伏以臣以跡則至孤畸也以情則至懇迫也雖在閑散冗漫之任猶難强策冒當況且天官冢宰何等重任而忝叨匪據行且半年觸處生疣無往非罪而曲荷庇覆之私尙逭僨誤之誅是豈臣始慮之攸及哉噫臣身非臣有也仰戴再造之恩俯激一死之願抑情供劇隨事殫誠竊自期罄竭愚鈍少答眷顧而其奈望實俱淺神精漸落政注之信心而物情難平筵奏之率口而推緘相贖絲毫無補尤悔徒積每一念至慄慄悸恐如或貪戀蹲仍冒行大政畢竟謗生於不虞災成於无妄則雖以我聖上至慈至仁將不得卒施寬貸之惠而恐孤簡畀之隆渥矣政擬治疏丐遞以幸公私此際大僚以初夏李鎭斗甄復事有囚吏之擧而其所執言以鎭斗忠義差除之出於凶逆爲不當甄復之端臣聞之未半自不覺體粟而魂𢥠噫臣與鎭斗自是素昧年前待罪關東時因安峽民狀始知鎭斗曾宰是邑有治績在民叨銓以後取閱政案則鎭斗之在任遭故爲十四年適又前後甄復已出十窠故欲於忠義出身中亦擬一望以鎭斗首擬以出六而未經守令之李厚瑾洪龍燮備擬副末此豈有毫分顔私於三人者而然哉區區之見寔出於對揚振滯之聖化且其履歷旣經禁都峽邑則該司甄復似不爲濫故也今忽以千萬意慮外所不知所未聞之事歸臣於不審之科者何其欠諒之甚也只憑政案何以知其初仕之出於何手若或以此爲拘則又何落仕以後十餘照望而禁都僕主部官宗主亦爲屢擬於四五年來耶嗚呼臣雖萬萬無狀矢心藉手以事吾君者只是此箇義理非但同朝之見諒庶或聖明之俯燭而今乃因一泛擬之政望橫遭情外之誚責撫躬慙痛尙誰咎哉大臣之推治政吏從前何限苟或事屬尋常意在規警則顧何必切切引義以傷體貌而今臣所坐反悖於平生所守抹摋毁壞更無餘地此是臣之罪也唯當杜門鞱面包羞自靖而已尙何可廁跡周行接武廷紳殆若無故之人乎銓地一步便成鐵限官職去就初非可論玆不得不披瀝肝血疾聲呼籲於天地父母之前伏乞聖慈俯賜監察特垂終始全保之澤亟削臣銓衡之任仍勘臣斧鉞之誅以謝公議以安微分千萬幸甚臣無任云云答曰省疏具悉卿其勿辭行公
정조 21년
正言洪致榮疏曰伏以臣之才疎識短不合言責之狀前旣悉陳而向日賓筵大僚有久任臺閣之請自上亦有另擇之敎臣於伊時雖以未及處置之故獨逭於多臺竝遞之中而自顧私義有難仍冒鎭日違召悚蹙無地伏乞聖明俯察微諒亟遞臣職仍治臣逋傲之罪以肅朝綱焉臣於前疏略貢憂愛之忱而猶有未畢之懷耿結在中且目下數事有不勝駭惋者固不敢以自同已遞有所泯默玆敢附陳惟聖明少垂察焉臣竊覸我殿下承列祖精一之訓體上天剛健之德必以明義理振紀綱爲制治之本而第於近日刑政之間猶不無一二失中者以致義理之或有所不明紀綱之或有所不振逆豎凶種之不施當律竄棘海島已爲失刑而末又蕩然或移置近畿偃息依舊或防守疎略來往閃倏是以亂賊無所知懼人心恬不爲怪卽臣所謂義理之不明也淸安民之謀害土主是何等大變而爲方伯者不卽捕治巨魁逃躱抱川人之歐辱隣倅亦係非常之變而爲守令者拘於顔私不以法治之卽臣所謂紀綱之不振也此實由於臺閣之官討逆不誠藩邑之臣按法不嚴則罪在群下寧或爲聖德之累而若究其本則臣愚死罪竊恐殿下之於刑政鑑空衡平之體或不免爲毫髮偏私之所累故恩常掩義弛而不張末流之弊遂至以下犯上以賤凌貴駸駸然義理晦而綱紀頹則此豈非大可憂懼者耶伏願殿下繼自今凡於設施之際益加精察之工無一念之不公無一事之不中亟從三司之請益思闡明義理之道當該藩邑之臣捧現告嚴處以爲振刷紀綱之方焉且伏念政謨得失生民休戚專係於公卿大夫之各修其職而況我殿下憂勤一念策勵群工咨訪治道不啻如渴凡在左右承佐之列者固當殫竭誠忱對揚德意而近聞籌司之坐公堂之會民憂國計視若楚越評酒論色作爲茶飯譏笑諧謔全沒士夫之體貌鄙語俚談無非街巷之口氣而家居會朋又或至於皁隷賤技狼藉在手問其官則卿大夫之職也語其事則牧猪奴之戲也樗蒲投江尙戒僚屬之害事況今堂堂紳笏之列乃有此駭悖之擧其爲貽羞淸朝傳笑四方果何如哉此臣所以駭痛之不足繼之以太息者也至若銓衡之地淑慝未辨忠邪相混固爲世道之深憂而近日政注或有眼駭而心惑者臣不欲歷數盡論而至於李鎭斗之今忽擧論於注擬之間至再至三有若奬進者然抑何意也噫此銓長嘗自處以義理邊人其所樹立亦云可矣而今乃反是者豈有所不知而然耶可惡者陰邪也莫嚴者隄防也固不可一日少忽則其在防微杜漸之道有難曲恕臣謂當該銓官亟施譴削之典以靖世道以壹人志斷不可已也臣無任云云省疏具悉所陳當留意而淸安民不卽捕治之方伯抱川人不以法治之守令嚴處事道伯邑倅皆新除何暇及爲乎不允近來籌坐之飭使頻爲欲寓勞逸之義則無其效而有其害評酒論色諧謔鄙語等說至登於爾疏得此梁楚均有瓜田之嫌飭敎以後赴坐堂上武將外竝罷職家居會朋賤技在手事誠有是也有辱朝廷風聞何可盡信當該銓官事前所無礙注擬者爾何把持乃爾乎不允爾其勿辭察職
정조 21년
丁巳六月初三日卯時上御誠正閣諸承旨持公事入侍時行都承旨趙鎭寬行左承旨洪仁浩右承旨尹致性左副承旨李肇源同副承旨金達淳記事官柳遠鳴假注書李允謙記事官金珍恪記注官金良倜檢校待敎沈象奎以次進伏訖上曰以功令生事二直提學出擧條而猶未別白言之未知何以爲好也象奎曰其中如金履牧文山奎者旣爲小科則不可付諸公都會且無歸屬處故二直提學擧條蓋以是也上曰昨日軍號事萬不成說御營廳及左右捕廳未知從何頒布卽爲問入可也軍號之書下者雖曰屢字豈不知從下施行而爲此昧例之擧乎兵判亦何不往復於入直堂上也仍命書傳敎曰昨日軍號擧行事萬萬駭然當該兵曹入直堂上爲先遞差令該府拿問嚴勘雖以兵判言之目擊做錯而無一言者果非溺職乎當該判書爲先從重推考上曰各道印信之改造時舊件不爲來納於政院耶肇源曰改造新件一番來眎於政院後卽爲持去矣命書公事判付訖仍命退諸臣以次退出
정조 21년
丁巳六月初三日申時上御便殿都承旨左副承旨入侍時行都承旨趙鎭寬左副承旨李肇源假注書李允謙記事官金珍恪記注官金良倜以次進伏訖上曰左承旨入侍出榻敎賤臣承命出傳與行左承旨洪仁浩二直提學李晩秀偕入進伏上曰都承旨則出去明日晩後直爲入來於鑄字所可也鎭寬承命先退上曰全唐詩目錄所謄者皆已入來耶肇源曰幾皆入來而堂后件未及書納矣上曰此豈成說乎未謄者卽令持來於鑄字所使院吏輩分謄今日內書納後出去可也肇源承命先退仁浩曰昨日軍號頒布事査問巡廳巡邏營門捕盜廳則左右巡廳右捕廳依兵曹所頒頒布云左捕廳及御營廳則四字中抄其二字而頒布云當初錯頒雖緣兵曹之不察而兵曹所頒之軍號惟意刪減者事未前有萬萬駭然該營大將該邊大將所當重勘而本院請推之外無他可施之罰何以爲之乎上曰該營事雖甚駭然專由於兵曹之做錯當該大將爲先從重推考該堂之來言政院要令轉稟者尤爲可駭而承宣旣聞之後不卽提稟承宣事亦甚駭然昨日坐直該房承旨禁推右位承旨遞差可也出擧條命書榻敎曰承旨前望單子入之待下批牌招察任仍命退諸臣以次退出
정조 21년
行都承旨趙鎭寬坐行左承旨洪仁浩坐直行右承旨李益運坐左副承旨李魯述在外右副承旨李肇源坐同副承旨李海愚坐直注書柳遠鳴病一員未差假注書李允謙仕李弘謙仕直事變假注書金鎰仕
정조 21년
趙鎭寬啓曰新除授左副承旨李魯述時在京畿驪州地斯速乘馹上來事下諭何如傳曰允
정조 21년
洪仁浩啓曰摠戎使金持默罷職事命下矣將兵之任不可一刻無摠察之人何以爲之敢稟傳曰雖以武將寬恕堂堂廟堂之上若體不問蒼生問鬼神之存戒則蒼生尙矣鬼神猶不可何暇及於酒色乎晏然自同無故循例兼察武將亦卿宰決難强迫前大將李柱國兼察牌招聽傳敎
정조 21년
趙鎭寬啓曰臣鎭寬以忠義取才次進去下直之意敢啓傳曰知道
정조 21년
洪仁浩啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌才進監察茶時之意敢啓傳曰知道
정조 21년
以執義朴載淳掌令朴崙壽司諫張至冕獻納李基讓牌不進罷職傳旨傳于李海愚曰只推
정조 21년
李益運以吏曹言啓曰今此明陵忌辰祭獻官前監司閔台爀預差前承旨李祖承大祝前應敎韓用鐸塡差而時無職名令該曹口傳付軍職何如傳曰允
정조 21년
洪仁浩以兵曹言啓曰卽接慶熙宮衛將柳復文牒報則都摠府前大松一株拔根顚仆云令該所依例斫去之意敢啓傳曰知道
정조 21년
洪仁浩以壯勇營言啓曰平安兵營抄上武士鐵箭未滿一百八十步前後申飭之下其所抄上極爲駭然當該兵使任嵂爲先從重推考事自本營粘目判下矣令政院捧傳旨施行何如傳曰允
정조 21년
洪仁浩以壯勇營言啓曰本營牙兵等私獵於東郊矣小虎一頭捉得封進而捉虎軍姓名別單書入之意敢啓傳曰知道
정조 21년
刑曹啓目粘連安岳郡殺獄罪人任希卨獄事俱涉殊常大抵此獄之被打後仍病致死亦或似然道臣之付之罪疑恐不無意見是白乎矣獄體至重臣曹不敢擅便是白乎旀長淵縣殺獄罪人李得春獄事斷無可疑大抵師白之於福春同里也同庚也初豈欲踢及要害竟至致命而無論有心無心師白則死耳其在重人命嚴獄體之道實難遽議惟輕之典罪人李得春依前嚴訊期於得情之意分付道臣何如判付啓安岳任希卨段死者之死死於因病樣道曹之啓皆屬於傅輕是隱則曰宥之義但當曰宥孝卨宥之之後長淵李得春之戲殺獨不可議到於宥邊乎孝卨得春等竝依道啓施行事分付爲良如敎
정조 21년
李海愚以備邊司言啓曰法聖漕倉差使員李東憲領運上來後歷見臣等以漕倉弊瘼中沙浦分載之法實爲漕卒難支之弊不可不趁卽變通云云堂上臣民始待罪湖藩時亦嘗稔知此弊漕卒輩稱冤中細瑣之端有難盡擧而最切悶者長城高敞兩邑大同自本邑捧上出給漕卒而本邑捧上之際欲施民惠不恤卒冤比漕斛輕捧故上納之際每致欠縮其弊一也兩邑大同捧於沙浦而沙浦卽海曲也大船不能運下以小船流伊分載至三十里熊淵始爲裝載故四千餘石分載流下之際動費多日而若遇風雨則淹滯數旬每不及於漕倉發船之期且熊淵本多螦蟲故船隻留泊之際輒致蟲傷其爲弊二也兩處裝載不能一齊發船到古群山始爲作綜而自法聖至古群山南風爲便自熊淵至古群山東風爲便東南之風旣不可一時齊吹則候待之際自不免前後參差爲此四船之追到雖得便風而未發每有愆期阻風之患其爲弊三也細節之外巨弊如此漕卒之呼冤不已而特以更張屬耳之故不敢遽爾陳請矣大抵兩邑稅大同自來捧納於漕倉而間因本道居臺臣之陳疏有此分載之擧漕倉屬邑之道里稍遠比兩邑加倍者亦皆竝納於漕倉則兩邑之獨稱民弊者未必盡出於公言徒致有乖於漕法行之十年弊端益甚若不使兩邑自納則必依前竝納於漕倉然後可除漕卒之弊自明年一依漕倉本法長城高敞兩邑大同米竝納於法聖漕倉使之同爲裝發事更爲定式擧行之意分付該道道臣何如傳曰允
정조 21년
左議政蔡濟恭箚曰伏以卽因諫臣疏有近日備局赴坐諸堂罷職之命而現告纔入矣聖朝幸無闕事三司之章八方之狀入夏以來尤極稀闊赴坐諸堂之寅而入申而退者別無公牒之可以埋頭者則經稟大僚一番揮灑之後時或閑談以待申刻之至其勢固也然備局古之巖廊也群龍濟濟惟國事是謀鄙悖之說戲謔之談何可於是焉發之評酒論色四字旣登於臺章則以聖上不欲禮樂之斯須去身豈不駭歎於聖心而至下一竝譴罷之命乎雖然以臣愚見十數諸宰似無同然之理若或以不然者勒歸之司然之科則此不韙之目也當之者不特以爲冤且悶也在朝家綜核之政亦不免太涉圇豈無別般査出俾免䵝䵢之道乎迷見如此短箚陳列伏願聖明亟降明命明白査實以爲處分之地焉取進止答曰省箚具悉卿懇諸宰之混命譴罷者非不知璞碔之相雜也今見卿箚深得大臣之體依施仍傳曰此批答遣史官傳諭査處一款旣從箚語且於禮使之道宜有區別處分合辭請牌已允下臺臣當入來入來後該房問當該備堂姓名捧傳旨其餘諸宰傳旨勿施
정조 21년
右議政李秉模箚曰伏以臣伏見正言洪致榮上疏批旨不勝惶懍靡措之至籌司卽百僚具瞻之所四方儀表之地縱不能一循繩墨周旋禮樂下之不至道私事聘私談聞諸老成猶有傳者況評酒論色在私室而亦萬萬可恥者乎方當聖朝表章小學頒行鄕禮之日意或人各感發中外改觀只緣如臣者忝在董正之地旣不能裨補民國又不足標準卿士乃於堂堂籌謨之會任地放倒至登章牘若論其罪臣實爲首昌言之來瞻聆爲聳此正警飭淬勵之幾而薄罷之典只及諸宰臣乃當罪而不罪其於尊朝廷振綱維之道爲如何也且伏念現告中諸人無非卿大夫之列而朝廷禮使之臣也未必人人皆有是失現告一出擧被傳笑有改無勉固不害爲各自修省之資而終恐有欠於體群臣之義雖以諸宰言之無是者雖不欲自辯有是者必不欲自掩區而別之只造次間事耳少無損於忠厚之風實有補於勸戒之政伏乞聖明先降威罰於臣以警具僚仍令政院査問其實改捧現告以嚴國體焉臣於昨日前吏曹判書李秉鼎疏中欠諒之語又有所難安者李鎭斗之不可擬議於甄用不在多言而此重臣平日所自許者果在於嚴守隄防臣所多之者此也其所收擬必不過不知來歷偶失照檢臣固深諒其情故捉囚政吏稍示規警而止矣不然筵奏其罪可也箚請其譴可也豈止於囚吏而已乎至於落仕以後十餘照望四五年來亦爲屢擬云云又何其失言也前後銓堂之照擬無論某人某手其爲不審也均矣若曰只憑前人之屢擬而錯擬云爾則誠無足怪而有若以不責於彼獨責於此謂不見諒之甚則不成事理彼之甄復也在於今年臣之覺得也在於此時非以前之擬者爲無其實後之擬者獨致其責也抑臣竊有所大懼者臣之初意曹吏見囚之後自當覺非而驚惕矣今其疏擧出於意外而歷擧屢擬之官名且以素無顔私等語張皇分疏從今以後雖屬隄防無一言相警否乎何其異於平日所自許也莫非臣人望素輕不能殫壓之致此亦宜斥之一端竝乞矜諒焉臣於治箚將上之際卽接小報因僚相陳箚已有當該備堂捧傳旨之命臣無任欽仰攢頌之至取進止答曰省箚具悉卿懇卿之辭巽過矣附陳所引亦過矣安心視事仍傳曰此批答遣史官傳諭
정조 21년
正言洪致榮啓曰臣性本魯鹵學又滅裂本不合於淸朝耳目之任前後辭疏已悉暴無餘庶蒙聖明之俯燭而日昨請免之章以備堂事有所論列矣第此事傳聞狼藉有識憂歎臣聞甚慨然竊附風傳論事之規粗效官師相規之義欲使有者改之無者加勉而已臣旣非參見於籌坐者則顧安得以某也如此某也不如此區別於其間耶臣又於左相之箚尤有所慨然寒心者自古臺閣之風聞言事在例則然今此所論卽不過規警之意則此胡大事至有査覈之擧耶白首黃扉身居大僚名位亦已極矣聖恩宜欲報矣如聞事關廊廟之言則其在董率之地當以不能檢飭諸宰致有人言之故痛自引咎使各勉勵事固當然而今反忙急上箚滿紙張皇無非掩護周遮之言孤負聖恩事之不誠之失固所難免而末又至有請査之語所謂請査者將於何而査得耶將欲査問於諸宰則諸宰孰肯曰吾則不然將欲致問於臺臣則臺臣之風傳論事不可指的則待臺閣又何其輕侮之至此極也至於右相之自引初雖得體而畢竟請査又未免見誤於僚相臣亦爲之慨惜也緣此一言風聞論事之規其將廢却而不行矣設令臣或有備堂姓名之因風得聞者到此地頭決不敢使臺閣古風緣臣而壞了臣雖重被譴罰區區迷執有難自回此外無可仰達矣臣旣累次辭免今又所遭如此以彼以此其何可一刻晏然於臺次乎請命遞斥臣職答曰滿紙噴薄之說侵斥大官凌踏備至職在風憲之地者不識朝體若此尊臺閣自尊臺閣敬大臣自敬大臣爾何可一刻晏然於臺次乎爲先罷職諸宰豈可置之䵝昧之科乎況於其中多有緊任則尤不可一味久曠現告傳旨之尙不捧入豈有如許國體該房承旨爲先從重推考斯速捧入
정조 21년
京畿監司李在學疏曰伏以臣之庸庸憒憒百無一取之狀非但臣自知之明實亦聖鑑所俯燭也前後叨竊旣涯分之有踰內外歷試又絲毫之無補閑漫職事尙懼不堪矧玆畿輔重地責任之大事務之煩有非他藩之比則尤豈如臣空疎所敢承當而意外受命卽日辭陛冒據匪據今已四個月矣顧以平日圖報之念粗勉隨處殫竭之義夙宵兢兢强策駑鈍而精力多鑠於病餘才具不逮於劇地威不能彈壓郡縣明不能鋤治奸猾觸事昏劣率多顚錯以惶以愧惟譴何是竢此際得見正言洪致榮疏本則以抱川人之不以法治之至請該倅之嚴處臣於此誠有所不敢安者略以事實仰陳之前月旬間狼川倅以抱川店人輩縛打邑隷侵困官行之狀有所論報於臣營者大關法綱亦一變怪臣不勝其驚駭卽日嚴關於本邑同犯諸人一竝捉囚仍令窮覈分首從報來而其時卽新舊官交遞之際也首倡三人則舊倅已爲捉囚於發行之前隨從九人則新倅又爲査得於赴任之後嚴治詳覈論列以報故首倡三人則屢次施刑照律定配隨從九人則或施刑或加杖以放之意已爲題送於邑報矣此事顚末蓋如此或者臺臣未及詳聞耶凡係道內事無大無小皆是道臣之責而況此事旣有關由於臣者則苟論不職之失臣實當之其於已遞之舊倅方到之新倅何有哉臺言雖無拶逼於臣身事狀不可推諉於邑倅區區私義有不容晏然泯默玆敢據實冒陳伏乞聖明俯賜鑑察將臣所帶藩任亟命遞改仍降威罰以安賤分千萬幸甚臣無任云云答曰省疏具悉卿其勿辭行公
정조 21년
兵曹口傳政事行護軍閔台爀李祖承竝單付
정조 21년
丁巳六月初四日卯時上御重熙堂諸承旨持公事入侍時行左承旨洪仁浩行右承旨李益運假注書李允謙李弘謙記事官金珍恪記注官金良倜檢校待敎沈象奎以次進伏訖仁浩讀奏咸鏡監司李鼎運狀啓吉州獄囚金東完減死定配事益運讀奏咸鏡監司李鼎運狀啓文川郡守李尙雋到任事命書判付訖上曰都承旨入侍允謙承命出傳與行都承旨趙鎭寬偕入進伏上曰昨日籌司坐起進參備堂現告人中衆所共知實故人初不進去者當不入於現告以此區別可也敎鎭寬曰卿家所儲朱書分類今此取覽則凡例極爲精詳其所抄出自故知事姜浩溥云其工夫可知矣此與程書分類之類相近者耶鎭寬曰與程書分類有異而與事文類聚略相似焉或問箚疑無有遺漏其該洽則極矣而但卷帙浩多故未及校準矣故相臣兪拓基曾見此書亦爲稱歎不已矣上曰故兪奉朝賀所見其果然矣此書合於卯行而斷不可束閣仍置矣予於朱書嘗欲作一冊子博極無遺而其凡例最難蓋大全則以詩文載於卷首此乃文集體也恐非朱書之本義未知何以則能盡美耶竝與經書章句註釋之文而皆彙分類聚至於退溪起疑尤庵箚疑及金昌協李宜哲所錄屬之註解以成一部全書爲好耶鎭寬曰朱書甚爲浩多欲爲便覽則似莫如以類成書矣仍命退諸臣以次退出
정조 21년
丁巳六月初四日辰時上御重熙堂右承旨入侍時行右承旨李益運假注書李弘謙記事官金珍恪記注官金良倜以次進伏訖上曰兵曹判書命召及摠戎使密符來納與否注書知入可也賤臣承命出傳回奏曰摠戎使密符已入來而兵曹判書命召則未及來納矣上敎益運曰備堂現告催促捧入可也仍命退承史以次退出
정조 21년
丁巳六月初四日辰時上御重熙堂同副承旨入侍時同副承旨李海愚假注書李弘謙記事官金珍恪記注官金良倜法聖僉使李東憲以次進伏訖上敎東憲曰向日漕船運來時風勢乖常爾獨何以利涉乎東憲曰王靈攸濟矣上曰自發船時幾日來泊乎東憲曰動費四十四日始穩泊矣上曰中道無遲滯之弊乎東憲曰中間遭風故未免遲留若順風時則不至四十餘日矣上曰本鎭自來獨鎭軍田籍果皆就緖乎東憲曰皆已修正矣上曰爾於此任當用邊地履歷乎東憲曰未也上曰爾其多年沈屈之餘年前始以三陟營將調用而伊時多有效勞前右相亦有所奏故特除本鎭矣今此漕運果能如期甚庸嘉乃矣爾於明年漕船若又善爲擧行則不無酬勞之典其時以仍用邊地履歷之意因此承宣卽爲提稟可也又敎曰本鎭如有弊瘼詳達可也東憲曰本鎭別無他弊而長城高敞大同米不於法聖捧納而捧於沙浦自沙浦到熊淵始爲裝載而許多石分載流下之際遷就多日每不及於漕倉發船之期且兩處裝載旣難一齊發船而自法聖至古群山南風爲便自熊淵至古群山東風爲便東南風候待之際彼此船隻不免前後參差其間漕卒之呼冤已無可言而本鎭之弊無過此矣上曰此乃戊申年柳匡天上疏蘇弊之事乎東憲曰然矣上曰自沙浦至熊淵陸路幾里乎東憲曰爲三十里矣上曰非水伊陸則何以輸運耶東憲曰漕卒輩皆擔負輸去故是爲弊端矣上曰爲弊果如此當使備郞知委籌司草記變通矣此外他無弊瘼乎東憲曰無之矣又敎曰爾何日當發去乎東憲曰今日辭陛再明當發矣仍命退東憲退出上曰上注書李允謙入侍賤臣承命出傳與假注書李允謙偕入進伏上敎允謙曰四月日記中莫重大享行禮時刻相左且以諸執事望記但曰祭報府云者豈成說乎其他多有差誤處爾其改修正可也仍命退承史以次退出
정조 21년
行都承旨趙鎭寬坐行左承旨洪仁浩坐行右承旨李益運坐左副承旨李勉兢坐直右副承旨李肇源坐直同副承旨李海愚坐注書柳遠鳴病一員未差假注書李允謙仕李弘謙仕直事變假注書金鎰仕
정조 21년
藥房提調沈煥之副提調李海愚啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
洪仁浩啓曰合辭方張之時兩司無詣臺之員事甚未安除在外未肅拜呈告人員竝卽牌招何如傳曰允
정조 21년
洪仁浩啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
傳于李海愚曰京畿監司入侍
정조 21년
以京畿監司李在學狀啓因傳敎具得魯家墳山毁掘情節應問各人等處究覈馳啓事傳于李海愚曰査啓則待大臣登筵時詢問後使之更査矣昨聞綾恩家靷期以査啓之未下尙今遷就其家事過矣以念舊之意別般行査不可但以得捷言斯速完襄彼隻之現形於近處者付之畿伯緝察而此査啓中首犯卽具緹欽與近日所聞於筵席者有異畿伯豈不能到底窮覈致此相左乎此狀啓還下送使之更卽査啓
정조 21년
丁巳六月初五日卯時上御誠正閣藥房入診諸承旨持公事入侍時藥房提調沈煥之副提調李海愚行都承旨趙鎭寬行左承旨洪仁浩行右承旨李益運右副承旨李肇源假注書李允謙李弘謙記事官金珍恪記注官金良倜檢校待敎沈象奎醫官柳光翼金孝儉金光國朴春源李惟鑑玄必采吳仁豊以次進伏訖煥之曰近日日氣向熱聖體若何上曰一樣矣煥之曰寢睡水剌之節何如上曰一樣矣煥之曰王大妃殿氣候上曰一樣矣煥之曰惠慶宮氣候何如上曰一樣矣煥之曰醫官待令入診何如上曰置之可也上曰備堂現告果已捧入乎仁浩曰昨夜捧現告人外尙無指的矣上敎煥之曰昨日臺臣避嫌中凌踏大臣罔有紀極是豈敬大臣尊朝體之道乎以本事言之近來籌司之會閑談謾話旣發此等諧謔之說則其在臺閣者一言相規不爲無據而及其現告之際若使諸宰自首則恐欠禮待欲使臺臣指的則亦近迫隘此實兩難之道故昨所以混捧現告矣然且其中如有初不干涉者而同歸於䵝䵢之科亦甚未妥今欲區而別之者此也煥之曰臺論旣發之後問於諸宰則孰肯曰吾則不爲乎臣意則混捧現告亦爲包容之聖德矣鎭寬曰凡臺言有風聞言者有指的言者而此事則臺臣旣曰風聞云爾則竊附絶纓之義不當明白露示且籌堂事面與他自別今若以此書之頒外則反有輕朝廷之慮矣上曰卿言似然矣如此而止則猶可以懲後乎鎭寬曰足以懲之來頭則必有淬勵自新之效矣上曰大抵近來無論小事大事小官侵斥大僚無所顧忌紀綱之解弛朝廷之不尊實由於此寧不寒心自今以後則各別禁飭無復如許之弊可也命煥之先退煥之海愚退出益運讀奏慶尙監司李亨元狀啓安東府使吳泰賢到任事仁浩讀奏慶尙監司李亨元狀啓修撰柳相祚給馬有旨祗受事命書判付訖命退承史以次退出
정조 21년
丁巳六月初五日辰時上御重熙堂京畿監司入侍時行右承旨李益運假注書李弘謙記事官金珍恪記注官金良倜京畿監司李在學以次進伏訖上曰卿之今番辭疏無已過乎在學曰抱川事臺疏只言守令而此事終始關由於臣則臣豈可諉之本倅而獨自晏然乎以是不得不陳疏自劾矣上曰具家山訟査啓何不到底窮覈而若是草草乎向於新楊牧辭朝時亦有下敎者而其家靷期尙今遷就必認以爲訟端之未出場而然是豈予眷念綾恩家之本意乎在學曰今番入葬時不無更爲作梗之慮故自臣營當各別禁飭而聞其家襄禮則以査啓判付之未下恐涉未安姑爲停止云矣上曰重臣禮葬渠輩豈敢如前作變乎左相則以爲綾恩家旣是大宗則彼隻之禁葬作變大關風化至請作犯人期於痛治而卿之査啓則只論具彝錫一人他具則別無參犯而然乎在學曰然矣上曰此事欲待左相登筵詢問後處分矣今聞其家等待査啓之判下而始可克襄云故今此狀啓不得不還下卿其更加嚴査以啓可也在學曰龍仁殺獄罪人金元喆卽十五年久囚而前後飭敎更査非止一再至於今番査案始得一條生路甚奇事矣上曰今果得飮滷明證而然乎在學曰果然矣上曰元喆與魚史弼連姻云史弼果是班族乎在學曰聞是槐院分館云矣仍命退諸臣以次退出
정조 21년
行都承旨趙鎭寬坐直行左承旨洪仁浩坐行右承旨李益運坐左副承旨李勉兢坐直右副承旨李肇源坐同副承旨李海愚坐注書柳遠鳴病一員未差假注書李允謙仕直李弘謙仕事變假注書金鎰仕
정조 21년
趙鎭寬啓曰明日再明日明陵忌辰祭齋戒正日相値視事頉稟之意敢啓傳曰知道
정조 21년
李勉兢啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽傳旨未下監察茶時之意敢啓傳曰知道
정조 21년
以執義朴載淳掌令朴崙壽獻納李基讓正言李東萬牌不進罷職傳旨傳于李勉兢曰只推
정조 21년
以修撰朴鍾淳副修撰尹行直牌不進罷職傳旨傳于趙鎭寬曰只推
정조 21년
左議政蔡濟恭箚曰伏以臣冒上一箚敢貢迷見及承批旨旣諭以深得大臣之體言則依施臣不勝萬萬惶感之至雖然區區願忠之心只知有懷必陳不知其言之反觸臺臣之怒甚矣臣之昏且耗也臣老病涔涔一切戶外事聾而不聞瞽而無覩因邸報至信手披閱始知有臺臣避嫌之啓而其所措言凌轢臣侮辱臣無復餘地臣且驚且愧不知置身之所第其言有曰此胡大事也以臣見之籌司謀國之地十數卿宰一時見罷六部諸司幾盡空虛國之大事孰有過於此者乎此莫非爲大臣者平日不能表率之致臣雖愚迷豈不知先自引罪之爲當然而臣於重卜以後凡籌坐賓對或因聖心悶老或因賤疾難强慢不趨詣者已數年于玆矣以故其不以大臣自居擧世皆知今忽於諸宰被罪之日晏然爲引咎之端則豈不爲可笑之甚乎以是自量言不及已只請明査而處之者蓋欲使聖朝綜核之政無少欠缺廊廟夙夜之臣得免䵝䵢而已一字半句初不到於査問臺臣未知臺臣緣何故而怒臣至此也大臣臺閣本自相可否臺閣之言有不可於大臣之見則大臣否之大臣之言有不可於臺閣之意則臺閣否之此盛世美事也雖然曰可曰否只當論本事之當然與不然而已何必不當怒而怒務爲噴然後快於心歟孟子曰人必自侮而後人侮之念臣宜去不去白首盤礴所感者君恩而君恩無一報答所憂者世道而世道無少整頓惟有奉身以退是爲臣準備語而鍾鳴漏盡嗤笑從他嗤笑臣之自侮也如此則今者臺臣之言非臺臣侮臣臣實使臺臣侮臣思量到此不必尤人第念人之爲人莫不具四端四端者仁義禮智也義者宜臣則未能爲職事之宜禮貴序臣則不能使搢紳修朝體之序智爲知臣不能自謀其身垂死之年受困於人數則月課疏則歲課而猶且恬然若無知如此而尙可備數於人而束帶於百僚之首乎玆敢瀝血哀陳伏乞聖明亟賜矜憐削臣所縻相職許臣歸死田里以卒天地父母生成終始之澤焉云云答曰省箚具悉卿懇世之持卿把卿侮之蔑之者是豈卿之忤於世世亦豈眞惡於卿而然哉朋淫于下餘風未殄汲汲於黨同而伐異其勢自不得不是者不能是非者不能非私意橫流公眼皆眛卿雖日以嘉謨嘉猷對揚於廊廟之間言發以爲疵捃摭當隨至觀於今番事亦足爲鑑査問云者問於臺臣之謂也而右相箚說此至如卿箚數百言曷嘗有這箇一問字耶爲其査正令承宣問于臺臣捧現告現告改捧之請亦右相箚辭也大抵本事命之者予也請之者右相也而間於其間之卿忽地替被凌畓朝體之寒心姑舍是予心之瞿然爲如何目今百度雖不貞萬事雖不振手中之衡秤不欲爲人所低仰人若敲撼其將依其言副施又或窺覘其可墮其術露示乎予有舍卿之心然後舍之卿有負予之跡然後退之雖使李羽逵洪致榮輩在於前後左右而投匭上章迭名爭出何損於卿何害於卿哉大臣事君之道異於具僚先國事而後身計莫云人言之不可不恤事到不得不然處自有時措之宜卿若知身不已有之義體此十行之諭更勿以引遞等語煩予黈纊三公亞於一人三公尊一人亦尊卿等雖欲自輕得乎卽起安心視事仍傳曰此批答遣史官傳諭
정조 21년
右議政李秉模箚曰伏以臣猥陳請譴之箚未蒙體諒之恩反侈宣批之恩益切私心之感悚際接臺臣避辭以臣査實之請深以爲非至謂見誤僚相人見固有偶然而同亦有偶然而不同臣與僚相請査之論卽其偶然而同也僚相何以誤臣臣何以見誤於僚相也風聞論事蓋出權宜之法風聞而得實則罪其當者風聞而雖不得其實未嘗以此而罪言官廣開言路之意循名責實之政兩行而不悖未必事事皆問而或有不可不問之事未必言言皆問而或有不可不問之言不問之非所以加重於臺閣問之非所以輕視臺閣也若今者備堂事區區愚見竊以爲不可不問也朝家之所與爲國者卿大夫也忠信而勸之軒冕而榮之非爲其人夫然後朝廷可尊也臺疏中一二句語在諸宰爲莫大之羞以淸朝忠厚之風雖不欲自言其我無是也四方傳聞擧而歸之於將無同則其爲所損之輕重將如何也臣爲是之慮妄有所請反被臺臣之斥滿心慙愧自恨其言未見孚於人也雖然言不必苟同各守其見何傷於相可否之義而臣所歷日而靡措者近日籌坐臣輒獨赴苟能盡心民國之事講究不置則調諧何由而作人言何從而至也一則臣罪二則臣罪伏乞聖明亟賜斥退以新中外之觀瞻千萬幸甚云云答曰省箚具悉卿懇卿之初請査問卿意觀於今箚益知之卿曰夫然後朝廷可尊也予亦曰如是也故處分先混圇而後區別云耳大抵近俗闊略於繩檢有非一葦可抗設有公座調諧卿何以捫之且況決無是而風傳易爽者耶至於現告之不問當者亦必由於該房之做錯卿須安心視事仍傳曰此批答遣史官傳諭
정조 21년
丁巳六月初六日辰時上御熙政堂諸承旨持公事入侍時行都承旨趙鎭寬行右承旨李益運左副承旨李勉兢同副承旨李海愚假注書李弘謙記事官金景煥記注官金良倜檢校待敎徐有榘以次進伏訖上曰無公事房先退益運海愚等退出鎭寬讀奏咸鏡監司李鼎運啓本月食圖上送事勉兢讀奏咸鏡監司李鼎運啓本罪人崔春得鏡城府到配事命書判付訖上命書傳敎曰奉朝賀李命植入侍又命書傳敎曰判府事金華鎭入侍賤臣承命出傳與奉朝賀李命植判府事金華鎭偕入進伏上命命植進前仍敎曰卿之筋力尙亦强健而屢勤致仕之請故亦難强迫迺於今日俾遂懸車之願在卿則旣壽多福奉身而退可謂俱美而予心則其爲悵耿當如何命植曰積違之餘獲叨昵覲臣實欣幸而臣於近來聽官全廢故今承下敎未辨玉音之諄諄臣不勝歎恨之極繼之以感淚矣上曰然則都承旨退出以俄者所敎詳爲書示可也仍命命植鎭寬先退命植鎭寬退出命華鎭進前仍敎曰與卿阻面今幾年也華鎭曰今日登筵乃在五年離違之餘矣上曰念卿遲暮之境旣經三年而神色筋力比前無減實爲可幸矣聞向有愼節今則夬可而寢食凡節亦無所損否華鎭曰臣素患眩症種種添苦而寢食之節別無頓減矣上曰眼視能看曆書否華鎭曰能辨細楷矣上曰先朝壽考之化人到今咸囿故至如六七十老人皆有少壯之意若四五十以下人則恒言不稱老之外亦不可以老年自居矣又敎曰靈壽閣肅拜當於何日爲之乎華鎭曰今日仍欲爲之矣上曰重臣金尙集近間不至大段衰耗乎華鎭曰起居則不須傍人而神精則未免昏憒矣仍命退諸臣以次退出
정조 21년
丁巳六月初六日巳時上御重熙堂右承旨入侍時行右承旨李益運假注書李允謙記事官金景煥記注官金良倜以次進伏訖上曰監印所考準之役已爲者幾許未及爲者幾許今日內果盡爲之與否問於兩承宣以入賤臣承命出傳回奏曰兩承宣考準皆過半明日則當早訖云矣命書榻敎曰王大妃殿進御加味順氣散前方中人參加五分自今日一貼式煎入仍命退承史以次退出
정조 21년
行都承旨趙鎭寬坐行左承旨洪仁浩坐直行右承旨李益運坐左副承旨李勉兢坐右副承旨李肇源坐直同副承旨李海愚坐注書柳遠鳴病一員未差假注書李允謙仕李弘謙仕直事變假注書金鎰仕
정조 21년
趙鎭寬啓曰來十一日輪對日次矣敢稟傳曰當次人受点後日次來待
정조 21년
李益運啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽未肅拜監察茶時之意敢啓傳曰知道
정조 21년
傳于李益運曰右承旨左副承旨換房
정조 21년
傳于李勉兢曰左副承旨馳詣明陵奉審摘奸局內諸陵一體奉審摘奸以來
정조 21년
傳于洪仁浩曰初則混勘而旋許査問者將有斟量今番事決知其風聞之爽誤伊時之事勢蓋有然矣如此則言者當者俱無可嫌之事備堂譴罷人竝敍用仍任備堂牌招察任其中有實職及將任人亦爲仍任
정조 21년
吏曹吏曹判書李秉鼎禮曹判書閔鍾顯兵曹判書權仍任事承傳
정조 21년
兵曹口傳政事摠戎使單金持默
정조 21년
洪仁浩啓曰兵曹判書權仍任事命下矣卽爲牌招傳授命召何如傳曰牌招有命則只當以受符啓辭豈可別請牌招當該承旨推考此啓辭還給
정조 21년
洪仁浩啓曰摠戎使金持默仍任事命下矣時無職名令該曹口傳付軍職仍卽牌招敎諭書所當更爲啓下而此與新除授有異在前如此之時有前所授密符傳授之例今番則何以爲之敢稟傳曰旣有牌招之命則豈可只請摠使付軍職乎又豈可以受符別請牌招乎爾則推考諸堂中無實職人一體付軍職而仍任人亦爲口傳下批敎諭書密符前授者仍授
정조 21년
兵曹口傳政事以金持默金文淳爲上護軍李書九爲護軍南公轍爲副護軍
정조 21년
以金文淳李書九南公轍付軍職單子傳于洪仁浩曰前備堂金華鎭趙鎭寬還差工曹判書趙尙鎭亦爲差下
정조 21년
傳于洪仁浩曰混同出牌之前備堂金文淳仍爲還差當該承旨推考
정조 21년
以備局堂上金文淳閔鍾顯李秉鼎權李書九牌不進推考傳旨傳于洪仁浩曰更爲牌招
정조 21년
洪仁浩啓曰兵曹判書權再牌不進推考傳旨今方捧入矣命召傳授一時爲急而如是違牌無意承膺事甚未安所當更請牌招而係是一日三牌何以爲之敢稟傳曰更爲牌招
정조 21년
李肇源以弘文館言啓曰本館下番姑降入直已至多日事甚未安修撰朴鍾淳副修撰尹行直旣有只推之命副修撰李貞運自鄕上來云竝卽牌招以爲推移入直之地何如傳曰允
정조 21년
以修撰朴鍾淳副修撰尹行直李貞運牌不進罷職傳旨傳于趙鎭寬曰只推
정조 21년
上護軍金文淳疏曰伏以臣無才蔑識百不肖似凡於籌司之坐未嘗效一日之責徒煩來往全沒攸爲眞箇尸素莫如臣甚不待官箴自知亦明迺者勤攻之論出於言事之地臣滿心慙恧措躬無所噫名以籌堂而不能出一言策一謀以少紓宵旰之憂則循名責實亦將焉用人之爲言固所甘心至若酒色評論鄙俚諧謔臣雖無狀粗知公堂之莫尊公會之莫嚴則汙不至酬酢之及此而忽此風傳登諸白簡旣已貽羞淸朝傳笑四方苟使如臣者平居言行足爲搢紳之所取信則毋論風傳與否寧或得此於梁楚哉莫非自反之不暇敢曰人言之不諒譴罷未勘匪罪伊榮蹙伏訟愆祗益惶懍曾未幾日恩敍忽降庚牌儼臨旣蒙仍任之命又承昭晳之敎且驚且愧莫知攸措臣感惶之忱固當不俟駕屨竭蹶承膺而惟此所遭實非尋常箴規之比則以何顔面復從大夫之列重廁籌司之班自陷於忘廉沒恥之科哉荐召之下坐犯違逋方命之罪實無所逃抑臣又有所萬萬悚惶者臣於向日待罪京兆時捧甘飭諭雖出於申明火禁之意而非徒無益適助訛言之興暫時薄罷旋蒙收敍不足以贖其罪矣今何敢以爲日之稍久有所自恕也哉玆敢略陳短章仰瀆崇嚴伏乞天地父母俯垂鑑諒亟收臣所帶籌司之任仍治臣前後溺職之罪以肅朝綱以靖私義千萬幸甚臣無任云云以上護軍金文淳上疏傳于洪仁浩曰此疏與尋常違格有異太欠致愼還給捧納承旨爲先從重推考
정조 21년
禮曹判書閔鍾顯疏曰伏以臣薄勘未幾恩敍旋降照燭無遺職名依舊以惶以愧益不知置身之所也噫公庭言色禮經垂戒籌坐諧謔朝體攸關苟使臣言行有素足以見孚於人則臺臣之言胡得焉此在臣實爲羞愧欲死之端則雖荷聖慈曲賜庇覆有此開示之丁寧而在臣廉隅終有所不敢揚揚冒出者再違召牌諒非獲已玆敢隨詣陳章略暴微懇伏乞聖明俯賜諒察亟命遞斥臣職名仍勘臣瀆撓之罪以謝人言以安私分不勝幸甚臣無任云云答曰省疏具悉非當該卿亦等耳卿其勿辭行公
정조 21년
吏曹判書李秉鼎疏曰伏以臣罪臣自知之臣之得有今日是誰之賜也在臣感激圖報之道凡係名義之重隄防之嚴明目張膽死生以之固宜百倍他人而怵畏懸法旣不敢拚命力討眷係隆渥又不能引義決退伈伈泄泄苟度歲月辜恩負國死有餘罪而區區所自靖者惟在於斂避權要粗表微忱曩在甲寅夏適忝銓長以此引義席藁奉牌屢宿竢勘而畢竟問啓之下辭敎截嚴至有臺諫權減之命臣於是乎逃遁不得冒沒出脚孤負初心迄有餘愧今番恩除亦不敢更事煩瀆聞命卽膺若固有之因仍盤礴滾到六朔殆若平常無事之時了無含冤忍痛之意自來秉執蕩然壞盡中夜屢唏有時繞壁乃者臺疏出而臣之身名益瓦裂無餘矣嗚呼尙復何言苟使臣早知李鎭斗之來歷則固當見其名而心驚尙何擧擬之暇論不知亦罪臣方自訟彼臺臣若以此罪臣則只宜拜受寧或介介而但其至再至三有若奬進等語旨意憯刻至驅臣於故犯之科旣曰義理樹立而繼曰反是又以豈有所不知等語解之簸弄嘲侮惟意蹴踏噫其甚矣臣心骨俱靑直欲溘然而無吪及伏見臺疏批旨諭之以前所無礙注擬申之以爾何把持乃爾其所以庇覆臣昭洗臣者靡有餘蘊滓穢賤臣何以得此於聖明臣雖卽日滅死更無餘憾本事顚末臣旣略陳於前疏今何敢架疊而至於再三檢擬特以遷轉窠出排擬之人故也且知而擬之則一已爲罪不知而擬則雖過再三均爲無情以此抑勒世孰信之雖然若使臣截然壁立斬然力割使人人昭然見孚則亦豈忍以此等題目容易加之哉此是臣之罪也若其首尾論列隱映閃忽殆莫測其端倪臣未知眼駭者何政陰邪者指誰而顧臣將護病母情理懇迫未老先衰神精凋落除非赴公長事刀圭一切世事便同聾瞽臨政副急信心呼望恢蕩之聖化縱欲殫誠而裨補激仰之物議難保隨處而稱塞人言之來固已自料今何可切切較挈以傷忠厚之風哉至若籌坐一款斯言出而廊廟之體貌蔑矣士夫之羞恥極矣臣亦現告中一人撫躬汗顔秖自慙赧抑臣竊有所萬萬悼䀌于中者臣粵自雷肆事殿下已三十有一年矣狂愚疎率百不猶人之狀聖鑑在上醜拙畢露而惟是矢心藉手以事吾君者只是義理而已一節終始九死靡悔者或恐得不韙之目以負我殿下罔極之恩而事乃大違蒙此累衊縱聖上不加之罪臣更以何顔面復廁於簪紳之間哉惟有杜門鏟跡避遠駭機爲餘生塵刹之報耳不自意備堂甄敍之命實職仍任之恩忽下於縮伏訟愆之中臣驚惶感激自不覺淸淚之交逬聖念雖勤於拯濟臣身已落於坑坎抗顔周行更無其望見職去就初非可論守在咫尺懇由方寸荐違嚴召冞增隕越玆敢披瀝腔血仰首呼號伏惟聖慈天地父母俯憐危臲之情踪特垂全保之惠澤亟削臣職名仍勘臣辜犯以謝人言俾靖私義千萬至祝臣無任惶恐涕泣懇禱之至謹昧死以聞答曰省疏具悉所遭之失實爲臺臣惜其妄着至於籌坐事尙可謂餘事勿辭行公
정조 21년
行護軍南公轍疏曰伏以日昨因臺臣之論斥備堂有捧現告勘罷之命而臣亦入其中矣曾未幾何恩敍繼降職名依舊臣於是竊不勝瞿然慙悚之至諫臣疏語中數條論列乃是搢紳羞恥之目而當初現告旣不請査又未照檢只憑座目計其仕日多寡有所去就而臣亦不免苟使臣平日言行無媿古人修之於內而見之於外者足乎己而信于人則豈有是理此臣所以尤有所難安者也夫非禮勿言動中規度玉與琴瑟不去於身古之君子節謹其行之道也非公事不言惟簿版是謹卯而入申而出今之士大夫勤於職事者之宜也顧今聖上垂拱百度惟貞廟堂期會卽不過按例擧行而別無四方簿牒之稟奏判署者則或於籌司之坐語及燕私間以談笑上之有媿於節謹之行下之有違於非公不言之義以此見誚誰有得免而今者諫臣之言徒憑傳聞不存區別使淸朝濟濟之卿大夫擧皆不安於廟堂之上臣竊惜之臺閣與廟堂相可否宰相有失則諫官固當言之而宰相亦有互相規箴之義設令諸宰之中眞有是失同在座席者豈無一人出而規正乎臣於飭敎之後連爲赴坐苟有是事豈不聞覩反己求人終未記錄臺諫之許以風聞論事古之美制也言者之意必以有聞無隱之義得自傳說書諸章奏欲其有者改之無者加勉也然人必求乎無過而言不期於相勝若使風傳爽誤則此誠朝廷之幸而爲諫臣者惟恐其事之或實不當以其說之不用爲媿也大抵此事關係不輕一以傷廟堂之事體一以累士夫之廉防苟有所懷不敢不陳臣之望實不稱才具不堪之狀自知公私之僨敗而迫於嚴命黽勉承膺行將半年矣況今名入現告之後則因仍行公尤非可論伏乞聖明亟遞臣有司之任以安賤分焉臣無任云云省疏具悉爾非當該已料於爾疏之前勿辭察職
정조 21년
丁巳六月初七日卯時上御重熙堂右承旨入侍時行右承旨李益運假注書李允謙記事官金景煥記注官金良倜以次進伏訖上曰鑄字所有考準之役都承旨卽爲越往待令事分付賤臣承命出傳命書公事判付訖仍命退承史以次退出
정조 21년
行都承旨趙鎭寬病行左承旨洪仁浩坐行右承旨李益運坐直左副承旨李勉兢坐右副承旨李肇源坐同副承旨李海愚坐直注書柳遠鳴病一員未差假注書李允謙仕李弘謙仕直事變假注書未差
정조 21년
洪仁浩啓曰事變假注書金鎰身病猝重勢難察任今姑改差何如傳曰允
정조 21년
洪仁浩啓曰兵曹判書權三牌不進推考傳旨今方捧入矣命召傳授一時爲急連事違召事體所在誠甚未安所當更請牌招而係是一日四牌何以爲之敢稟傳曰更爲牌招
정조 21년
洪仁浩啓曰兵曹判書權牌不進推考傳旨今方捧入而命召傳授一時爲急已至經宿尙不出肅事甚未安更卽牌招何如傳曰聞有實病給由待過限牌招傳授
정조 21년
洪仁浩以備邊司言啓曰卽見江華留守李義弼狀啓則以爲今六月初七日黃昏後本府南山烽臺終無擧火之事故事極疑怪烽燧監官金宜運捉來査問則烽臺直崔莫千被酒泥醉以至失瞭烽臺直之被酒失瞭罪固罔赦而監軍之擅離直所至使莫重烽燧無端不擧萬萬驚駭烽燧監官金宜運烽臺直崔莫千竝嚴囚以待處分不能檢飭之罪惶恐待勘云矣莫重保障之地熢燧何等至嚴而烽臺直之被酒失瞭無端不擧者極爲驚駭該府南山烽火旣已不擧則陽川開花山烽燧必無次次相應之理而昨日木覓熢燧如例擧火不可不査問於陽川金浦通津等邑嚴飭畿營卽爲詳査狀聞謹按大典通編烽燧條絶火處守令決杖八十監考杖一百色吏烽軍杖一百極邊充軍竝除收贖決杖該守臣之不能檢飭致有失瞭之擧者不可尋常處之且監官烽軍自有本律而着枷嚴囚以待處分云者亦萬萬猥越江華留守李義弼罷職監官烽直依律文勘處之意分付何如傳曰允
정조 21년
行護軍李書九疏曰伏以臣猥以庸姿謬塵籌司黽勉行公已有月日間赴公坐無一猷爲充位尸官旅進旅退人雖不言臣實自愧乃者臺閣切劘之論有足以砭世警俗聖心嘉納處分嚴正郵罰薄施旣示飭勵之意恩旨旋降終恢包容之德凡在簪紳莫不感悚如臣無似尤切惶恧夫客貌辭氣君子所重詩云愼爾出話敬爾威儀無不柔嘉古人所以操存省察於造次顚沛之頃者蓋如是矣矧爾朝廷之美濟濟翔翔位著之言侃侃誾誾一失其度是謂悖德故春秋之世列國之賢大夫尙能以言辭動乍之節知其人之休咎禍福如燭照而龜卜臣雖不肖粗聞斯訓況今聖明在上崇尙禮義蓋將以三代遺法化民成俗臣幸際此會猥廁卿班豈不欲感發砥勵仰答盛化而性識愚魯矯揉昧方點檢平日之言行顚倒放失者十居八九藉使暴慢鄙倍或不至如彼之甚其不能從事於規矩繩墨之中則臣亦自知一己之身心尙且如此雖欲出謀發慮自效於民國之事本之無矣將安所施此臣所以反躬慙歎只恨其自治之無素者也人言之來惟當受以爲謝益思加勉然而堂堂淸朝名忝卿士之列者乃以下流賤行厚被譏斥則其爲傳笑於中外貽羞於簡策匪徒有關於一身之名檢而已何敢以言出泛論身經薄勘有所自解抗顔復入於樞筦機密之地乎玆敢略入文字冒瀆崇嚴伏乞聖慈俯垂鑑察將臣所帶籌堂之任亟賜鐫免俾得以退守愚分勉窺古訓幸免爲終始猖披之歸則天地曲成之恩臣當感頌於無止矣臣無任云云答曰省疏具悉卿亦在混勘之中而反有此揖遜之語乎勿辭行公
정조 21년
丁巳六月初八日卯時上御重熙堂左副承旨入侍時左副承旨李勉兢段注書李允謙記事官金景煥記注官金良倜以次進伏訖勉兢曰昨日明陵奉審時鶯峯摘奸則無頉而承傳色入稟時忘未轉達故敢此行達矣上曰唯命書備堂李書九疏批訖仍命退承史以次退出
정조 21년
行都承旨趙鎭寬病行左承旨供仁浩坐行右承旨李益運坐左副承旨李勉兢坐直右副承旨李肇源坐同副承旨李海愚坐直注書柳遠鳴病一員未差假注書李允謙仕直李弘謙仕事變假注書宋應圭仕
정조 21년
李益運啓曰合辭方張之時兩司無詣臺之員事甚未安除在外疏批未下外未肅拜呈告人員竝卽牌招何如傳曰允
정조 21년
以執義朴載淳掌令朴崙壽獻納李基讓正言李東萬牌不進罷職傳旨傳于李益運曰只推
정조 21년
李益運啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌不進監察茶時之意敢啓傳曰知道
정조 21년
傳于李勉兢曰貶坐當前六曹未肅拜堂上竝牌招察任
정조 21년
以吏曹參議蔡弘遠牌不進罷職傳旨傳于李勉兢曰只推
정조 21년
以修撰朴鍾淳副修撰李貞運尹行直牌不進罷職傳旨傳于趙鎭寬曰只推
정조 21년
金鎰改差代以宋應圭爲事變假注書
정조 21년
李勉兢以弘文館言啓曰本館下番姑降入直已至多日事甚未安修撰朴鍾淳副修撰李貞運尹行直旣有只推之命竝卽牌招以爲推移入直之地何如傳曰允
정조 21년
李勉兢以兵曹言啓曰今月十二日兼禁軍番次矣番單子明日當修正以入而該番將具絳改差代以本曹判書之時未出仕不得差出無以依例修入何以爲之敢稟傳曰假將差出可也
정조 21년
洪仁浩以禁衛營言啓曰本營分授南山九嶷峰東邊體城頹圮處改築時所入石子今月初十日爲始東郊蘆原近處浮出取用之意敢啓傳曰知道
정조 21년
義禁府啓目植松前萬戶李元喆原情云云傳旨內辭緣泛稱遲晩刑推得情何如判付啓除刑推議處爲良如敎
정조 21년
敎致仕奉朝賀李命植書王若曰優老王者之盛典而必待其人然後加之禮引年士夫之姱節而非得乎君無以成其高是以七十告休雖古經之㫼訓亦必上下有契能晩節之全名玆諒由中之堅辭爰副遂初之素願惟卿端雅兩朝之望廉謹二字之符處貴猶寒士居聲色紛華之一切無好自少抱公輔器政事文學之兼有其長一自許身而立朝逝不擇於夷險燥濕肆惟簡心之在上遂歷試於華膴淸要瀛洲蘭臺揚華藻而高步灣府萊館伏王靈而宣威東西八掌銓謝尙書之典選最久前後九持節富靑州之賑飢居多謙恭於名位崇顯之後者尤人所難周旋於世路嶔巇之間而有介其守況今茀祿之克享可驗祥和之自臻列耆社而賁祝慶之筵壽亦稀古充正使而相冊嬪之禮福何不宜淸朝鼓鍾樂偕老之君子明廷簪珮有克肖之佳兒方期同享於昇平何意遽決於遐志惟行止必欲無苟志浼浼而難回凡除拜一不出膺辭懇懇而愈苦伊來甲兵錢穀之摠委予實喜精力之猶强久矣鍾鼎軒冕之匪心卿每引疾病而爲解自己酉首尾八九載至今日腔血十數章與其虛縻於屢懇之餘强拂素守曷若勉循其決退之情成就高風肆至願特副於懸車而彝典仍侈於宣綍寬閑足娛於暮境在卿身非不爲光老成寢稀於朝端顧予心如有所失於戲追周廷休老之義不以職事爲煩若漢雝乞言之時須有謨猷告后午橋野服進退江湖之憂秋圃晩香終始雨露之澤故玆敎示想宜知悉知製敎金履喬製進
정조 21년
前同知姜德恒疏曰伏以皇天垂佑景運揚休睿學夙就講儀誕擧臣民慶忭大小惟均仍伏念惟我聖上盛德大業至仁洪化一出於代天之工體天之道則如臣賤品何敢贅一辭於摹天畫日爲哉然而芻蕘之言聖人猶或採之菜芹之賤野人亦或獻之臣敢不有懷而一陳之乎向者陰虹之異亢旱之災求之政令施措之間參以天人相關之理實不得其所由而猗我聖上穆然而思惕然而警乃有一百一獄疎決之擧繼有忠孝諸人抄啓之命不出十日之間上天感應大雨滂沛昔之災異轉而爲祥向之憂虞今有歡喜猗歟盛哉我聖上格天之誠不啻如影響之捷桴鼓之速也方今疏決之政各道冤獄庶幾次第登聞而至於忠節諸人豈無積鬱幽潛之冤乎昔我端廟朝六臣之貞忠大節前後褒贈之典非不至矣而其無後而絶祀者尤爲千古之至悲至冤其中河緯池一人得因大臣之稟奏幸蒙立後之恩典成三問李塏兪應孚柳誠源四人則亦俱有傍孫可繼者而年前嶺儒上言下之廟堂而有司之臣未及擧行獨未蒙一視之澤至今數百載之下永作無主之魂則此足爲千古幽冤之一端也在今日洩冤奬節之道宜使之立後而奉祀則此何等聖朝之美事也故吏曹判書金文起亦與六臣同日同死至於今戊戌加贈贊成賜諡忠毅莊陵誌可按而知也其忠節之卓卓與六臣無甚差殊而于今世代寢遠香火仍闕若加曠恩無廢世祀則亦爲崇節奬忠之盛典也至如倡義臣權士敏卽是紅衣將軍郭再祐一體之人也當倭虜搶攘之日召募門徒三百餘人及七邑人士乃與永川進士鄭世雅寧海武臣朴毅長同心赴難出力成功體察使臣柳成龍手題文狀尙今留在焉敢誣也及其靖亂之後鄭世雅朴毅長則三次加贈特蒙賜諡惟此士敏以忠贈職以孝旌閭而秩在承宣之銜未蒙節惠之典者獨不冤乎此旣有鄭朴已行之例則特許加贈仍賜易名亦可爲樹風闡幽之一大美政也臣以芹舍腐儒晩竊科第屢登筵席天語諄諄郵官之際亦出格外深恩厚渥與天無極居常感激圖報無階臣犬馬之齒八十餘矣朝慕將死抱此蘊結而不一陳之於黈纊之下則實非臣區區願忠之意也玆敢不避猥越之誅仰瀆崇嚴之聽伏乞聖明不以人微而廢其言臣無任云云答曰省疏具悉疏辭下該曹稟處
정조 21년
丁巳六月初九日辰時上御重熙堂同副承旨壯勇使入侍時同副承旨李海愚假注書李允謙記事官金景煥記注官金良倜壯勇使鄭民始以次進伏訖上敎民始曰卿之眼病今則快可耶民始曰賤質本多頭風一自眼疾以後視物不分明一味沈苦矣上曰日前李命植入侍也見其耳聾予曰眼昏與耳聾孰爲尤難李勉兢曰耳聾猶勝於眼昏云矣民始曰耳聾猶可以書字知得而若眼昏則將何以辨別物色乎上曰然矣上曰政官出牌事分付賤臣承命出傳民始曰兩鎭軍器之來請於本營者實難應求鑄字所所在錢二千兩則劃付兩鎭藥丸軍器等物措備修補似好矣上曰依此爲之可也民始曰燈契事萬不成說初年設施時雖難料得於來頭所費之幾許而每年少不下入四五千兩然後庶可修補此物力臣未知從何區劃也上曰卿其善爲區處也仍命退諸臣以次退出
정조 21년
行都承旨趙鎭寬病行左承旨洪仁浩坐直行右承旨李益運坐左副承旨李勉兢坐右副承旨李肇源坐直同副承旨李海愚坐注書柳遠鳴病一員未差假注書姜浚欽仕李毅采仕直事變假注書宋應圭仕
정조 21년
藥房提調沈煥之副提調李海愚啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
洪仁浩啓曰備邊司郞廳來言今日賓廳日次而大臣身病不得來會云矣敢啓傳曰知道早起待之者今日是賓廳日次也意謂卿等之來會左相則曾有問赴之諭而右相之亦不入來予則曰此左相之責云爾日前左相許所下箚批敬重而禮待之者固曠絶左相之更不敢言私不問於左相而可知自家便是視事行公之大臣特以筵敎不赴日次次對則何不勸起右相使之來會乎喜雨之達夜通朝得於意望之外其在對越小心之道勤孜洞屬尤宜有倍於浹洽之前而賓廳之門不開本司之坐又罕向筵勞逸倒置之飭敎幾何不歸於空言乎且況考績大政無異告朔之禮亦豈可以京司磨勘之別無關緊自卿等所帶上司若是其泛看可乎此意令備郞傳諭于左右相而本司坐起卽爲出令莫踰今日事亦令傳諭于右相而處義有關廉防可長不可抑遏而至于屑越亦關事體不爲行公諸堂令政院牌招嚴飭赴坐
정조 21년
以平安監司朴宗甲狀啓价川前都事玄在默煽動一鄕構陷官長之罪令攸司稟處事判付內啓下義禁府爲旀道伯之只請其魁之罪狀稟處其外諸鄕分等勘處云者可見道伯不嚴於霜氷之漸是置湖西之囚未決關西之事又徹若不亟正當施之律振勵一鄕之頹綱則來頭流弊不知曁何且於地處相等之處誣則反坐況以頑鄕構誣官長者乎兵曹正郞呂駿永平安道价川郡按査御史差下爲先治行待下敎牌招來待應問各人爲先嚴囚以待繡衣下去事令該曹嚴飭道臣近來營邑之臣沽譽太過市恩成習凡屬體統風俗間事小罪噤口大罪闔眼以致斁亂壞敗之擧接跡綻出此道臣可謂其中之一也爲先從重推考爲良如敎
정조 21년
李弘謙汰去代以李毅采爲假注書
정조 21년
李勉兢以弘文館言啓曰本館下番姑降入直已至多日事甚未安修撰朴鍾淳副修撰李貞運尹行直旣有只推之命竝卽牌招推移入直校理趙德潤自鄕上來云一體牌招察任何如傳曰允
정조 21년
以校理趙德潤修撰朴鍾淳副修撰李貞運尹行直牌不進罷職傳旨傳于李肇源曰只推
정조 21년
洪仁浩以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 21년
洪仁浩以義禁府言啓曰京畿監司李在學啓本內通津府使李文協爲先罷黜其罪狀令攸司稟處事啓下矣李文協時在任所云依例發遣府書吏交代後拿來何如傳曰允
정조 21년
洪仁浩以義禁府言啓曰卽接月令醫員金準行手本則以爲時囚罪人閔致愼素患風痺之症猝發四肢不遂言語蹇澁氣息奄奄有時日難保之慮云自前罪人病勢危重則有一邊保放一邊草記之命矣閔致愼保放之意敢啓傳曰知道
정조 21년
刑曹啓目粘連殺獄罪人金元喆依前訊推期於得情爲白乎旀殺獄究覈何等審愼而白女雖曰老昏不爲面稽送吏受單事極虛疎有關後弊査官等令該府拿問處之道臣之置而不論亦有不審之失推考何如啓判付內此獄之査之又査今近爲二十年年久之獄設有十分的證之先晦而後昭始掩而終發固不可取信亦不足致惑至於此獄一番行査輒成一層鐵案屍帳釵色之曰黯洗之卽白不合於無冤錄而詞連占化給滷之供又歸於虛謊殺獄何等重案則不可以懸度臆決乙仍于付之不須更問之科者久矣向因審理更取此案而詳閱之則爲匹婦雪冤反爲導和之一端凶身之用律尤不容緩而釵色與服滷之脫空終無下落兺不喩死者以七十老婺三從義絶痛切於兇身之行惡自分必死之際其所自損而自處必無所不至投體之不足又飮鹽水或爲絲毫其然之疑此所以論理判下使之別出意見窮覈者是置白女以死者之至親有此呈單之分明說得而全篇命意皆云爲死者復讎之語則服滷一款之不爲全諱似不出於爲兇身右袒之計而卿等執法之論姑舍是驟聞而瞥看之孰不如卿等之言乎且況白女之不爲親問推官事果然不審審枉獄自審枉獄重獄體自重獄體推官等更觀決末當處分卽令道伯親執另究於面稽言聽之外論理啓聞後稟處爲良如敎又啓目粘連殺獄罪人朴取根依前同推期於得情爲白乎旀初覆檢官段依道臣所請竝令該府拿問處之何如啓判付內依允爲旀法官云者當於法之云耳不問可宥不可宥之罪一直以用法爲心則此非活法卽死法烏在乎祥刑之義哉苟非然者廷尉當三字何必許與於皐陶後一人之張釋之乎今見卿等覆啓二案一案則守法之論似然矣此案段卿等初不反覆致究於前後供招只從査啓決辭泛忽看過率爾稟處之失誠有難掩其跡者兺不喩果使卿等服念五六日理會十百番而爲此回啓此回啓決不可用抑强扶弱不可一槪論殺人償命亦不可一槪論大抵此獄之不當成獄其端多端前伯之見的確新伯之論明白卿等不見永興尹召史之獄乎理獄之道無論殺與活勿令先着肚衷然後庶免差誤大臣刑官皆主殺論雖不得不更査要之査啓上來也可驗尹女之當活此獄亦然多少起疑之端到今雖不更煩辭敎一言而斷之則此獄可原振威囚朴取根令道臣酌處此後段卿等益審益愼於議讞之際無耽於淺境無泥於先見兢兢恂恂懋得其當爲良如敎
정조 21년
丁巳六月初十日卯時上御誠正閣藥房入診諸承旨持公事入侍時藥房提調沈煥之副提調李海愚行左承旨洪仁浩行右承旨李益運左副承旨李勉兢右副承旨李肇源假注書李允謙李弘謙記事官金景煥記注官金良倜檢校直閣金勉柱醫官柳光翼金孝儉金光國朴春源李周憲玄必采吳仁豐丁希泰以次進伏訖煥之曰雨候不調聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣煥之曰醫官待令入診何如上曰置之可也命無公事房先退肇源海愚等退出益運讀奏黃海監司李義駿啓本罪人任奇興丹城等邑定配事上曰覽此箕伯之啓本則价川郡鄕所之構陷官長誠極驚駭而道伯之只請其魁罪狀諸鄕則分等勘處云者豈成說乎大抵爲道伯者能彈壓一道使民人皆知親上事長之道則初豈有如此之弊乎首犯者旣名之曰朝官則自道伯有難擅治當別遣御史各別痛繩而後已矣敎勉兢曰諸備堂郞爲牌招而衆所共知情病外不敢違傲之意嚴飭可也命書榻前下敎曰王大妃殿進御加味順氣散前方中陳皮加一錢半夏加五分人參桂枝藿香減五分自今日限三貼煎入仍命退承史以次退出
정조 21년
丁巳六月初十日辰時上御重熙堂同副承旨藥房提調入侍時同副承旨李海愚假注書李允謙記事官金景煥記注官金良倜藥房提調沈煥之以次進伏訖上曰日氣如是湫濕王大妃殿進御湯劑前方中加桂枝二錢半夏一錢半煎入可也上曰提調今方退出湯劑方文先爲持授於掌務官可也賤臣承命出傳仍命退承史以次退出
정조 21년
丁巳六月初十日申時上御重熙堂坐直承旨入侍時右副承旨李肇源假注書李毅采記事官金景煥金珍恪以次進伏訖上曰左承旨入侍出榻敎賤臣承命出傳行左承旨洪仁浩進伏上曰今日之雨果爲浹洽乎仁浩曰然矣上曰連日滂沱然後民事可以無欠矣仍命書刑曹啓目判付訖命退承史以次退出
정조 21년
行都承旨趙鎭寬掌樂院褒貶進行左承旨洪仁浩司圃署褒貶進行右承旨李益運掌樂院褒貶進左副承旨李勉兢坐直右副承旨李肇源坐同副承旨李海愚坐直注書柳遠鳴病一員未差假注書姜浚欽奉命出去洪奭周仕直事變假注書宋應圭仕
정조 21년
李益運啓曰行大司憲宋煥箕掌令洪彦燮持平金壽祖鄭宗魯在外執義朴載淳掌令朴崙壽牌招啓辭未下監察茶時之意敢啓傳曰知道
정조 21년
傳于李勉兢曰諸承旨持公事入侍
정조 21년
李勉兢啓曰諸承旨持公事入侍事命下而六房無公事不得入侍之意敢啓傳曰知道
정조 21년
典醫監提調掌樂提調司圃提調活人提調前望單子入之典醫監提調金華鎭掌樂提調趙鎭寬司圃提調洪仁浩活人提調韓光綮落點
정조 21년
洪仁浩啓曰兵曹判書權由限已過卽爲牌招傳授命召何如傳曰允
정조 21년
以活人提調韓光綮牌不進推考傳旨傳于李勉兢曰許遞前望單子入之待下批牌招察任
정조 21년
活人署提調前望單子入之金思穆落點
정조 21년
趙鎭寬啓曰臣鎭寬臣益運以掌樂院提調褒貶進去下直之意敢啓傳曰知道
정조 21년
洪仁浩啓曰臣仁浩以司圃署提調褒貶進去下直之意敢啓傳曰知道
정조 21년
傳于李勉兢曰今聞政院微稟司錄回奏之言左右相言病吏曹參判薦望不爲擧行云貶坐則宜其竢少間而暫時口呼之議薦豈至於不可强有此更稟之擧乎右相則下位也右位不爲之事固難替行如是之際國體之苟且當何如招致吏郞以此意往傳于左相而一銓官差出屢煩酬應亦豈非勞逸之倒置乎該郞雖十番空還前望決不可命入此意一體傳之
정조 21년
李勉兢以弘文館言啓曰本館下番姑降入直已至多日事甚未安修撰朴鍾淳副修撰李貞運尹行直旣有只推之命竝卽牌招推移入直校理趙德潤旣有只推之命一體牌招察任何如傳曰允
정조 21년
李肇源以義禁府言啓曰因京畿監可李在學啓本刑曹覆啓內振威縣殺獄罪人朴取根獄事初覆檢官依道臣所請竝令該府拿問處之事允下矣當該初檢官振威前縣令吳在斗以靈岩郡守時在任所覆檢官陽城前縣監鄭柱以迎日縣監亦在任所云依例發遣府羅將竝拿來何如傳曰課農之時不可以民事之稍歇論雖使拿囚主推官則似此微眚當念其家公罪勘放覆檢官之獨當豈不冤乎以此以彼無義甚矣兩倅姑先從重推考可也
정조 21년
兵曹判書權疏曰伏以臣之一身自頂至踵運用行止無非隆恩厚渥中薰沐陶鑄來者也十數年間上之所以榮之寵之於臣身者在臣身踰且濫已極矣自夫本兵重任之擔着於七旬迫及之身也不可但以踰濫言此殆過福生災之會也今臣一疾非適然无妄數十年前重致墜傷腰骨撓撼頑痰糾纏調治半年而後坐之僅得如常其後十年又緣撼傷前症復發伊時連有喉院騎堂除拜之命旬望之間召牌凡六出而在家六違筵臣提奏輒得解遞非敢望聖聰之記有而知臣者尙道其事矣迺於月初赴公退歸下馬入室之際偶致側身撞腰於軒礎之間一遭驚酸痰入如期衰憊勞瘁之餘本祟乘釁作梗比前倍劇僵倒燠室叫苦罔措之際忽因諫疏之論列備宰臣亦入於現告罷職之中蓋臺評士夫之極羞恥也責敎人臣之極惶悚也凡有彝性孰不同然而臣則因此而釋擔調病不妨公私反以爲一分之幸曾未幾何敍命旋下職名如舊臣之前所羞恥者倍加羞恥前所惶悚者倍加惶悚所以爲一分之幸者到此反益悶隘不得不屢違召牌則聖鑑已燭其非因隨衆實由病故而時降給由之命此又格外非常之恩也臣是何人偏被君父之曲諒周全乃至此也臣於病枕不覺淸淚之簌簌亟欲蹶然而起翼如而進先伸感激卯謝之忱臣心實若此而臣身一籧篨耳臥不得坐坐不得立扶擁而立分寸不得俯屈以此形樣顧安得出入禁闥自效拜跪升降之節而況今政月貶坐磨勘日限已迫取才開坐自當連續運身動作排日擧行斷無其勢受病有淺深療病有遲速而臣之所祟有非外襲症候之或可以時日責效者以旣往驗之漸次熏熨得至伸屈動以累月計當此極衰之年復發積痼之症終身癃廢固已可慮復起爲人實未易期目下光景除非偃身擔舁則決無蠢動之望故玆於天牌之下一味違逋疾聲號籲不知臣實狀者謂臣以籌坐事隨衆陳章而臣則不然人言本無指的混加譏議則臣不欲自臣口分疏而況始也飭勵終焉開釋皆出聖旨則臣何敢拖引於本職之去就乎雖欲處義臣方有鹿不擇蔭之急隨例自引亦不暇及矣第臣平日旣不以身自有故凡有公故之進身趨走處一未嘗逡巡退步竊自附於筋力圖報矣今焉一病使臣不得自運其身仰臥床褥進退不得上煩庇護之慈念下積逋慢之辜犯撫念此身吁亦慽矣疾痛之號亶出悶急生成之澤所貴終始伏乞天地父母察臣實狀矜臣實情本職仍任之命亟令還收使臣得以便意調治少延殘喘千萬血祝云云答曰省疏具悉雖聞其實病難强本兵重任豈可許久不爲受符乎受符後調理行公
정조 21년
丁巳六月十一日辰時上御便殿左承旨入侍時行左承旨洪仁浩假注書姜浚欽記事官金珍恪記事官金景煥以次進伏訖上曰記注官金良倜入來乎仁浩曰今日戶曹褒貶進去云矣上曰貶坐似已罷使之速爲來待仍命農形摘奸金良倜往西郊曺錫中往東郊又命賤臣曰汝則往南郊而前至水原可也命書傳敎曰禮使之方莫先於四維吏曹判書李秉鼎特爲許遞違牌及未肅拜銓堂亦爲許遞此時課農邑倅不可久闕待銓堂差出待下批牌招開政差出仍令待下批卽爲下送銓曹三堂俱闕參判之代卽令廟堂以舊望中在京無故人依例擬薦亦令待下批牌招判堂受薦又命書傳敎曰考績大政宜自政府限前擧行然後百司可飭政府郞廳發牌此意傳于左右相而湫濕若此蒸熱又若此此時篤老之左相調疴之右相雖難强令往赴都堂開坐而勞逸二字若或體認則乘小間之時擧行似不待更煩辭敎亦以此意傳諭褒貶日字使該郞知來言于該房以爲轉稟之地領府事以八十老相因特敎將欲赴坐則外此諸司何敢稱老稱病聞吏兵房承旨所奏懸頉各司有之云各別申飭又或稱頉當該堂上無論耆堂與否嚴勘俾尊國體上曰兵曹判書權更爲牌招出榻敎上曰前假注書曺錫中方在鑄字所乎仁浩曰然矣上曰使之入侍珍恪承命出傳偕入進伏上曰整理儀軌旣停役則汝等入來別無所事乎錫中曰然矣上曰然則汝往東郊今日內復命可也上曰前假注書洪奭周仍察廳任出榻敎上曰各司中在外提擧許遞與未差之代前望單子入之待下批牌招察任出榻敎仁浩啓曰兵曹判書權疏批已下更爲牌招傳授命召何如上曰依爲之出擧條仍命退諸臣以次退出
정조 21년
丁巳六月十一日辰時上御便殿同副承旨入侍時同副承旨李海愚假注書洪奭周記事官金景煥金珍恪原任直閣金祖淳以次進伏訖上曰亞銓薦望注書出去斯速持入賤臣承命出飭仍命退諸臣以次退出
정조 21년
行都承旨趙鎭寬坐行左承旨洪仁浩坐行右承旨李益運坐直左副承旨李勉兢坐右副承旨李肇源坐同副承旨李海愚坐直注書柳遠鳴病一員未差假注書姜浚欽奉命出去洪奭周仕直事變假注書宋應圭仕